OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Uredba Sveta (EU) 2020/672 (v nadaljnjem besedilu: uredba o instrumentu SURE) določa pravni okvir za zagotavljanje finančne pomoči Unije državam članicam, ki se zaradi izbruha COVID-19 soočajo z resnimi gospodarskimi motnjami ali jih takšne motnje resno ogrožajo. Podpora v okviru instrumenta SURE je v prvi vrsti namenjena financiranju shem skrajšanega delovnega časa ali podobnih ukrepov za zaščito zaposlenih in samozaposlenih, da se tako zmanjša obseg brezposelnosti in izgube dohodka, poleg tega pa tudi financiranju nekaterih ukrepov, povezanih z zdravjem, zlasti na delovnem mestu.

Češka je 7. avgusta 2020 zaprosila za finančno pomoč Unije in Svet ji je 25. septembra 2020 z Izvedbenim sklepom (EU) 2020/1345 odobril finančno pomoč za dopolnitev njenih nacionalnih prizadevanj za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.

Češka je 22. septembra 2022 spet zaprosila za finančno pomoč Unije na podlagi uredbe o instrumentu SURE.

Komisija se je v skladu s členom 6(2) uredbe o instrumentu SURE posvetovala s češkimi organi, da bi preverila nenadno in močno povečanje dejanskih in načrtovanih odhodkov, ki ga je povzročila pandemija COVID-19, neposredno povezano z ukrepi na področju trga dela. To se nanaša zlasti na obstoječe ukrepe iz Izvedbenega sklepa Sveta (EU) 2020/1345, ki so:

(a)shema skrajšanega delovnega časa, poznana kot program „Antivirus“. Program je bil zasnovan za delno nadomestitev stroškov plač zasebnih delodajalcev, ki so bili prisiljeni začasno prenehati ali znatno zmanjšati svojo gospodarsko dejavnost neposredno zaradi ukrepov, ki so jih sprejeli organi (možnost „A“), ali posredno zaradi negativnih gospodarskih posledic pandemije (možnost „B“), na primer za zaposlene, ki ne morejo delati zaradi omejitve potovanj. Oktobra 2020 je bila uvedena možnost „A plus“, da bi se delodajalcem, ki so bili prisiljeni začasno prenehati ali zmanjšati svojo dejavnost zaradi ukrepov, ki so jih sprejeli organi, zagotovila polna nadomestitev stroškov plač. Program in njegovi podprogrami so bili večkrat podaljšani. Možnost „A“ se je izvajala od 12. marca 2020 do 28. februarja 2022, možnost „A plus“ od 1. oktobra 2020 do 31. maja 2021 ter možnost „B“ od 12. marca 2020 do 31. maja 2021 in od 1. novembra 2021 do 31. decembra 2021;

(b)ukrepi za dodelitev kompenzacijske podpore v obliki davčnih olajšav za samozaposlene. Prvi, program „Pětadvacítka“, samozaposlenim zagotavlja kompenzacijski dodatek v višini 500 CZK v obliki davčne olajšave na koledarski dan obdobja dodatka na osebo za tiste, ki so bili prisiljeni začasno prenehati ali znatno zmanjšati svojo gospodarsko dejavnost preko običajne poslovne nestanovitnosti zaradi tveganj za javno zdravje zaradi COVID-19 ali kriznih ukrepov, ki so jih sprejeli javni organi. Program „Pětadvacítka“ se je izvajal od 12. marca 2020 do 8. junija 2020. „Jesenski kompenzacijski dodatek“ je bil dejansko podaljšanje s spremembami parametrov programa „Pětadvacítka“, ki je trajal od 5. oktobra 2020 do 15. februarja 2021 in je zagotavljal davčno olajšavo v višini 500 CZK na koledarski dan samozaposlenim, ki so bili prisiljeni začasno prenehati ali znatno zmanjšati svojo gospodarsko dejavnost zaradi tveganj za javno zdravje ali kriznih ukrepov, ki so jih sprejeli javni organi. V programu „novi kompenzacijski dodatek za leto 2021“ je bilo predlagano povečanje podpore na 1 000 CZK na dan na osebo, program pa je trajal od 1. februarja 2021 do 31. maja 2021. Zadnji kompenzacijski dodatek za samozaposlene, ki prav tako znaša 1 000 CZK na dan, imenovan „kompenzacijski dodatek za leto 2022“, je trajal od 22. novembra 2021 do 31. januarja 2022;

(c)„delna oprostitev prispevkov za socialno varnost in zdravstveno varstvo, ki jih morajo plačevati samozaposleni“, ki nadaljujejo svojo dejavnost med zagotavljanjem podpore, je bila shema, v skladu s katero država prevzame plačilo ustreznega prispevka za vsak mesec od marca do avgusta 2020. Čeprav se je program končal avgusta 2020, je bilo treba v letu 2021 plačati dodatne zneske zaradi poravnav v zvezi s predplačili, ki so jih samozaposleni plačali v letu 2020;

(d)„dodatek za skrb“ za samozaposlene nadomešča izpad dohodka za samozaposlene, ki morajo skrbeti za otroke ali osebe, ki potrebujejo nego, zaradi zaprtja ustanov za varstvo otrok in socialno varstvo. Dnevni znesek podpore je znašal 424 CZK za marec 2020 in 500 CZK za obdobje od aprila do junija 2020. Nato je bil v višini 400 CZK podaljšan za obdobje od oktobra 2020 do maja 2021.

Češka je Komisiji predložila ustrezne informacije.

Komisija glede na razpoložljiva dejstva predlaga Svetu, da sprejme izvedbeni sklep o odobritvi finančne pomoči Češki v skladu z uredbo o instrumentu SURE v podporo zgoraj navedenim ukrepom.

•Skladnost z veljavnimi predpisi s področja zadevne politike

Ta predlog je v celoti skladen z Uredbo Sveta (EU) 2020/672, na podlagi katere je predložen.

Predlog dopolnjuje drug instrument prava Unije za zagotavljanje podpore državam članicam v izrednih razmerah, in sicer Uredbo Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (Uredba (ES) št. 2012/2002). Uredba (EU) 2020/461 Evropskega parlamenta in Sveta, ki spreminja navedeni instrument, da bi se razširilo njegovo področje uporabe na izredne razmere večjih razsežnosti v javnem zdravju in opredelile posebne dejavnosti, upravičene do financiranja, je bila sprejeta 30. marca 2020.

•Skladnost z drugimi politikami Unije